b'\n_START_ARTICLE_\nPouhatanai\n_START_SECTION_\nKonfederacijai priklausiusios gentys\n_START_PARAGRAPH_\nPouhatan\xc5\xb3 konfederacij\xc4\x85 sudar\xc4\x97 apie 30 skirting\xc5\xb3 gen\xc4\x8di\xc5\xb3. Svarbiausios j\xc5\xb3 buvo: akaumakiai (Accawmacke), apomatokai (Appomattoc), nansemondai (Nansemond), veanokai (Weanoc), pouhitai (Powhites), pamunkiai (Pamunkey), mataponiai (Mattaponi), \xc4\x8dikahominiai (Chickahominy), rapahanokai (Rappahannock), kiskiakai (Kiskiack), vikokomikai (Wiccocomico), patavomekai (Patawomeck), moratikai (Morattico), nanzatikai (Nanzatico), sakakavonai (Sekakawon), onavmanientai (Onawmanient) ir kt.\n_START_SECTION_\nIstorija\n_START_PARAGRAPH_\nPouhatan\xc5\xb3 konfederacija \xc4\x97m\xc4\x97 kurtis i\xc5\xa1 smulki\xc5\xb3 vietini\xc5\xb3 gen\xc4\x8di\xc5\xb3 XVI\xe2\x80\x93XVII a. sand\xc5\xabroje, ir jos k\xc5\xabr\xc4\x97jas buvo pouhit\xc5\xb3 genties vadas vardu Wahunsunacawh. Prad\xc4\x97j\xc4\x99s kurti savo valstyb\xc4\x99 nuo 6 pirmini\xc5\xb3 gen\xc4\x8di\xc5\xb3, jis sugeb\xc4\x97jo apjungti apie 30 gen\xc4\x8di\xc5\xb3. Visas jas vald\xc4\x97 vadai, tituluojami weroance, ar vad\xc4\x97s, tituluojamos weroansqua. Pats Wahunsunacawh titulavosi mamanatowick ir vald\xc4\x97 i\xc5\xa1 gyvenviet\xc4\x97s Werowocomoco. Jam duokl\xc4\x99 mok\xc4\x97jo ir akaumakiai, kurie gyveno Delmarvos pusiasalyje ir nuo likusi\xc5\xb3 grupi\xc5\xb3 buvo atskirti vandens. Tai buvo klestintis ir tankiai gyvenamas kra\xc5\xa1tas, kuriame priskai\xc4\x8diuojama apie 15 t\xc5\xabkst. gyventoj\xc5\xb3._NEWLINE_1607\xc2\xa0m., dar valdant pirmajam konfederacijos vadui, \xc4\xaf kra\xc5\xa1t\xc4\x85 atvyko britai, kurie \xc4\x8dia \xc4\xafk\xc5\xabr\xc4\x97 savo pirm\xc4\x85j\xc4\x85 kolonij\xc4\x85 \xc5\xa0iaur\xc4\x97s Amerikoje\xc2\xa0\xe2\x80\x93 D\xc5\xbeeimstauno gyvenviet\xc4\x99, kuri tapo Vird\xc5\xbeinijos kolonijos prad\xc5\xbeia. Tyrin\xc4\x97dami kra\xc5\xa1t\xc4\x85 D\xc5\xbeeimso upe, jie susitiko pouhit\xc5\xb3 vad\xc4\x85. I\xc5\xa1 \xc5\xa1io laikotarpio pasakojama istorija apie vado dukter\xc4\xaf Pokahont\xc4\x85, kuri apgyn\xc4\x97 brit\xc5\xb3 kapiton\xc4\x85 John Smith nuo mirties bausm\xc4\x97s, ta\xc4\x8diau \xc5\xa1ios istorijos realumu dabar yra abejojama._NEWLINE_Britai siek\xc4\x97 palaikyti gerus santykius su ind\xc4\x97nais, tam kad j\xc5\xb3 ma\xc5\xbea kolonija i\xc5\xa1likt\xc5\xb3. Susitik\xc4\x99 su valdovu, jie pasi\xc5\xabl\xc4\x97 jam vainikuotis, kad gal\xc4\x97t\xc5\xb3 traktuoti j\xc4\xaf kaip Anglijos vasal\xc4\x85. Kartu britai nes\xc4\x97kmingai band\xc4\x97 skverbtis \xc4\xaf kra\xc5\xa1to gilum\xc4\x85, kur susid\xc5\xabr\xc4\x97 su nuo\xc5\xbemiu pouhatan\xc5\xb3 pasiprie\xc5\xa1inimu. 1610\xc2\xa0m. prasid\xc4\x97jo Angl\xc5\xb3-pouhatan\xc5\xb3 karai. 1614\xc2\xa0m. mirus Vakunsunahaukui, jo vald\xc5\xbei\xc4\x85 paveld\xc4\x97jo jo brolis Opitchapam, o 1618\xc2\xa0m.\xc2\xa0\xe2\x80\x93 kitas brolis Opechancanough. Jis buvo nu\xc5\xbeudytas._NEWLINE_1646\xc2\xa0m. britai laim\xc4\x97jo karus su pouhatanais ir privert\xc4\x97 juos pasira\xc5\xa1yti sutart\xc4\xaf, kuria gavo dideles \xc5\xbeemes j\xc5\xb3 teritorijose. \xc5\xa0ios \xc5\xbeem\xc4\x97s padalino konfederacij\xc4\x85 \xc4\xaf dvi dalis, kas galiausiai rei\xc5\xa1k\xc4\x97, jog j\xc4\x85 valdyti buvo nebe\xc4\xafmanoma. Pietin\xc4\x97s konfederacijos gentys \xc4\xaf pietus nuo D\xc5\xbeeimso up\xc4\x97s, nensemondai, vejanokai ir apotamokai b\xc4\x97gdami nuo brit\xc5\xb3 gr\xc4\x97sm\xc4\x97s migravo \xc4\xaf pietus. \xc5\xa0iaur\xc4\x97je lik\xc4\x99 gentys patyr\xc4\x97 tolimesn\xc4\x99 brit\xc5\xb3 invazij\xc4\x85: jie buvo suvaromi \xc4\xaf ribotas teritorijas, kurios tapo dabartini\xc5\xb3 rezervat\xc5\xb3 pirmtakais. 1665\xc2\xa0m. kolonijin\xc4\x97 vald\xc5\xbeia pati \xc4\x97m\xc4\x97 skirti pouhatan\xc5\xb3 vadus, o 1684\xc2\xa0m. j\xc5\xb3 konfederacija nustojo egzistuoti._NEWLINE_\xc5\xa0iuo metu priskai\xc4\x8diuojama 3\xe2\x80\x933,5 t\xc5\xabkst. ind\xc4\x97n\xc5\xb3, kurie laiko save pouhatan\xc5\xb3 konfederacijos palikuonimis. Jie organizuojasi \xc4\xaf 9 bendruomenes, kuri\xc5\xb3 8 gyvena Vird\xc5\xbeinijoje, o viena (Pouhatanai renapiai)\xc2\xa0\xe2\x80\x93 Naujajame D\xc5\xbeersyje. Dvi i\xc5\xa1 bendruomeni\xc5\xb3 turi savo rezervatus.'